b'\n_START_ARTICLE_\nTyrkias Grand Prix 2006\n_START_SECTION_\nRapport\n_START_PARAGRAPH_\nFelipe Massa tok sin f\xc3\xb8rste Formel 1-seier i et l\xc3\xb8p som var preget av mange forbikj\xc3\xb8ringer, spennende racing og mesterskapskampen mellom Fernando Alonso og Michael Schumacher helt til m\xc3\xa5lstreken._NEWLINE_Massa og Schumacher fikk begge en god start og klarte de f\xc3\xb8rste rundene \xc3\xa5 dra i fra Fernando Alonso p\xc3\xa5 3.-plass. Lenger bak i feltet snurret Fisichella og for\xc3\xa5rsaket sammenst\xc3\xb8t som involverte blant annet Kimi R\xc3\xa4ikk\xc3\xb6nen. Kimi fikk \xc3\xb8delagt bakhjulet som han kom inn og skiftet men kj\xc3\xb8rte av banen p\xc3\xa5 ut-runden sin._NEWLINE_P\xc3\xa5 runde 13 oppsto en avgj\xc3\xb8rende situasjon da Liuzzi snurret og ble st\xc3\xa5ende halvt inne p\xc3\xa5 banen. Sikkerhetsbilen ble kalt ut og samlet feltet der alle tetbilene gikk rett i pit. P\xc3\xa5 dette tidspunktet l\xc3\xa5 Alonso ca. 10 sekunder bak Michael Schumacher men klarte \xc3\xa5 komme forbi i pit-situasjonen fordi Schumacher m\xc3\xa5tte vente p\xc3\xa5 tur bak Massa fordi Ferrari hadde valgt \xc3\xa5 ta inn begge bilene samtidig._NEWLINE_Etter dette stoppet slet Schumacher if\xc3\xb8lge han selv med dekkene og hadde problemer med \xc3\xa5 holde tempoet til de andre. I tillegg hadde han tyngre bil p\xc3\xa5 grunn av mer bensin om bord._NEWLINE_Han presset hardt for \xc3\xa5 ta igjen Alonso men ble liggende ca. 3 sekunder bak i flere runder, til han presset dekkene litt for hardt p\xc3\xa5 runde 28 i den raske sving 8, m\xc3\xa5tte utenfor banen og tapte ca. 4 sekunder p\xc3\xa5 1 runde._NEWLINE_P\xc3\xa5 grunn av mer bensin fikk Schumacher ledelsen noen runder i forbindelse med neste pitstop, rundt runde 44, men klarte ikke \xc3\xa5 bygge opp mer enn ca. 15 sekunder til Alonso, noe som bare holdt til \xc3\xa5 komme innp\xc3\xa5 igjen i underkant av 1 sekund bak._NEWLINE_Resten av l\xc3\xb8pet handlet mye om kampen mellom Alonso og Schumacher. If\xc3\xb8lge Alonso var han sikker p\xc3\xa5 \xc3\xa5 klare \xc3\xa5 holde Schumacher bak seg de siste 15 rundene, og \xc2\xablekte\xc2\xbb med turtallsjusteringen alt etter avstanden til rivalen for \xc3\xa5 beholde plassen foran._NEWLINE_Schumacher pr\xc3\xb8vde seg flere ganger og i siste sving f\xc3\xb8r m\xc3\xa5lpassering kj\xc3\xb8rte Alonso utenfor idealsporet for \xc3\xa5 sperre eventuelle angrep fra Ferrarien noe som f\xc3\xb8rte til kun en halv bils avstand mellom de to over m\xc3\xa5l._NEWLINE_Det var en veldig r\xc3\xb8rt Felipe Massa som sa p\xc3\xa5 pressekonferansen at dette var en dr\xc3\xb8m som ble oppfylt og at bilen og dekkene hadde fungert 100% gjennom hele l\xc3\xb8pet. Selv gjorde han ikke en eneste feil i et l\xc3\xb8p som var hans fra begynnelse til slutt.'